钦定古今图书集成/方舆汇编/职方典/第1485卷 > 《河阳县志》
## 钦定古今图书集成/方舆汇编/职方典/第1485卷 > 《河阳县志》

官涧山　：在玉几山左。

“大盐” 字山　：在云溪山右。

小盐字山　：在云溪山前。

塔浮山　：在城北五里。自宝鼎山迂曲起伏而南，突起高峰如塔。为棕树村之主山。

石幢山　在城西北五里。自隆额岭东下折而南，松冈郁翠，颇为幽胜。牧畜山　在城北四里。自塔浮山分脉南行而西，甚平敞，人多牧畜于此，故名。

玉印山　在城西北二十里，旧名“罗伽那。” 自罗藏右臂连延而西，其巅翠石巑岏，远望之如斗如印，故名。南有泉，流而为溪。

宝鼎山　俗云“支锅石岭” ，罗藏之左臂也。山巅三峰参峙，状类鼎足，《玗札溪》发源于此。

将军山　，在长坡之西北一里许，旁有山排闼，巍然罗藏。山之左，如武帅坐油幢。山势陡峻，萦回可登，下乃阳宗径路。

点苍山　在城西十五里。其山东面，其背西去，逶迤二十里外为晋宁州地界，南自河涧铺，与州接壤。视山色青红为限，青属河阳，红属晋宁。极于西关外之三岔路口，东至罗藏山下之北。其稍凹处名“蒿子箐” ，一名“小关庄。” 峰峦峭拔，点于苍穹，故名。

云溪山　，自八仙岩东南奔腾而下，如群马趍涧，断续起伏，至此又如云布，旁有溪流。

望资山　，在城东北十五里达路南宜良路。高约百丈，侧临峻壑，盖邑之门户焉。

重珠山　，一名“倚铎山” ，望资山之右。自土谿岭分卸嶷重圆秀叠灿如珠，望之可掬。下有漱玉泉。

牛肋山　：在城西二十里。山鲜树木，其形条分，如牛肋然。

布玗山　在城北六里，山势重叠，土色红黄。锦幖山　在龙爬山左，牛肋山右。巑峰特峙，列嶂嶙峋。

跃鲤山　在南峰右臂如鱼跃然。

隆额岭　：在城西南十八里，眠象岭西。挺天突兀，石壁苍翠，高秀丰正如额然。

兀峪岭　，自剑岭迂曲西折而南，土色红润，山冈峭拔。

陆赫岭　，在城东七里，山脉自罗藏山奔驰绵亘至此，特立，圆秀巀嶪。宜良路南道经其下，望之赫然。

眠象岭　：在长坡之右。隆崇驯伏，故名。

土谿岭　在城东五里。岭表巍峨，不易攀跻。其侧有谿，故名。

蟠龙冈　在城西五里，自隆额岭东分南下，伏而再起，至南蜿蜒如蟠龙然。杂植万松，崖壑苍翠。西𬒈，泉出其下。

八仙岩　：在城西南十五里。自隆额岭南去，诸峰罗立，错峙如八仙然。

长坡　在城北七里獐鼻山后。两山之间苍崖壁立，往往有鹰隼巢其半，下有二水合流。红石崖　在城东三十里。自东溪铺山迢递东南至铁池河边，层岩壁立百馀丈，下有珞碧村。玗扎溪　在城北二十里。自宝鼎山东群谷发源，流经玗扎山下，东折而南至青云桥，受东谷、庄镜、北波诸水，直入抚仙湖。景谓“玗溪春绿” ，即此。

罗藏溪　：发源于罗藏山，夹绕罗藏左臂，屈曲而东，复绕竹园坡，至塔浮、舞凤山前，纳诸涧水衍迤入湖，灌溉甚溥，田畴赖焉。

清水涧　云溪山之左，官涧山之右，合流达蟠龙冈，西南入西𬒈溪。

七江溪　在城东四十里七江村旁两山间流入铁池河。构木为桥，名曰“借虹” ，日久倾圮。明弘治间，知府安康为石桥，水逆冲决。嘉靖间，郡人罗应元重葺。未能久远，叠遭水害，至

皇清通判王猷远率士庶创建“铁索桥。”未几，大水逆

翻冲没。村民募化修造，随成随圮，至今不能告成。俗传“下有蛟为害” ，今惟暂铺木板以济往来。立马溪　发源玉印山之南，经东关至兀峪岭，与剑岭溪水合流，绕竹园坡西南入于西礜大溪。

矣。旧泉　在城东南十里回龙山后，有泉穴三处，夏不俟雨，获栽种之利。

芭蕉箐泉　在城东七里。有泉涌出，可灌田。“漱玉泉　” 源发重珠山下石窦间，一名“倚铎塘。” 其水夏凉秋温，可澡浴，故名。嘉靖丙辰，郡人通判李坤捐资倡筑石堤，以时蓄泄。旁建龙祠。今废。

庄镜泉　，出碌崎山左麓。清澈可鉴形，灌溉甚溥。上已后，郡人于此陈牲醑、祈水利，同修禊事焉。

“北坡泉　在华藏寺下。石窍谽谺，潺湲而泻。有老树二株，横攲泉上，干若虬龙，盘旋偃盖，四时青葱，其叶不凋。出泉处，一石横卧，若犀牛状。泉内黄龙变化出入，或蛇或蟆，不可方物。士人获见，必为科甲显秩之兆，庶人则美利异常，诚为祥瑞之灵。” 先是，步以仄径，康熙三十二年，知府张圣猷拓以石岸，凡游赏者，磅礡坐啸老树阴中，恍如置身冰壶。泉左建亭，古曰“一镜” ，曰“天泉” ，今曰“涵碧” 、曰“清赏。” 虚窗四达，碧水潆洄，丹壑翠嶂，古木琳宫，参差倒影，历多题咏。明成化间，知府张顺捐俸筑堤闸水，以时蓄泄，东畔田亩利灌溉焉。暮春每逢辰日，士庶备猪羊致祭。夏至农事毕，又备祭谢水。嘉靖间，郡人席大宾增筑一堤，汇以为沼。堤畔有星崖书院。崇祯年间，知府张同居有《咏》曰：“泉名东浦，色清且馨。当山之郁，荫树而渟。兴云致雾，浴日涵星。张子曰嘻，有龙则灵。”

皇清康熙四十三年，知县翟枚吉重修其亭，“亭”后建。

碑亭三楹，渡以木桥，围以朱栏，清幽闲静，迥然超出尘表。

温汤池　有三，一在抚仙湖东岸，去城四十里；一在木赤旧村，一在九村，俱去城东北二十里，相传浴之可祛寒湿疾。

石涧溪　出虎山两峡之间，迤北而下，入西𬒈溪。

白鹤冲　在城西十五里，山峡中出。冬春迂徐，夏秋汹涌，阜田获济。

荷花池　在城南八里，夏秋之交，池莲盛开，红绿相间。驾小舟鼓荡其中，香风袭人，顿使心地清凉，虽广不逾十里，自觉烟波无际。

“镜光池　” 注北坡泉水，筑石围堤，堤上垂柳阴森，间以桃李三春红绿掩映，景色荡漾池沼中。

清丽特绝。明太守张同居建石闸于池口，并竖石坊，题曰“润泽生民” ，又曰“云闲水淡。” 联曰：“荷锸引灵湫，布成绿野桑麻色；濯缨歌古调，浣尽浮生名利心。” 亦名胜古迹也。

白塔井　在城北里许舞凤山阿。泉色微白，味甘，岁旱弗竭。上有白井神祠。

龙女池　在城东七里锺秀山下。一名三春池，又曰三姐塘。泉㶁㶁，自石窦中出，滢澈渟泓，响若冰玉，有灌溉之泽。其上嘉木蒙茂，奇石谽谺，郡中最幽胜处也。嘉靖甲子，知府涪陵夏棐建祠一区，匾其额曰“龙女。” 耆民翟大用甃池以石，由是邑中修禊事者竞往焉。相传祈嗣屡应。又传三月十九日乃其生辰前二三日，有“通海秀山白龙必来祝贺。虽日朗天清，倏然风雨骤至，加以雪珠雪雹，伤其田苗者有之，阅四五日方回，亦复如是。历久经验，果为不爽，亦属异事。” 《春浴池　在华藏寺》旁。

九村溪　自本村发源。经“木赤旧” 至七江村，会于铁池河。

雁鹜塘　在城东新村后，周匝一里许，水色微红，雁鹜多集于此，俗呼“浑水塘。”

东大河　原为玗札溪，自宝鼎山《群谷发源。考》